মাথা ঘুরিয়ে দেখলাম, স্টেজের ঠিক বিপরীতে গোটা উঠোন প্রাঙ্গঁনকে ঘিরে আছে তিন তলা নিয়ে অর্ধচন্দ্রাকৃতি স্টেডিয়াম স্টাইলে বসার ব্যবস্থা। কড়ি-বরগা-দেওয়াল-বসার বেঞ্চ সব কিছুই ওক কাঠের। পিছনের দেওয়ালে অজস্র ছোট ছোট চৌখুপি জালনা ফোটানো। প্রাকৃতিক আলোর রেখা সোজা এসে পড়ছে বেঞ্চগুলোর ওপর দিয়ে উঠোন প্রাঙ্গঁনে। স্টেজ এবং বসার জায়গাটি শুধু খড়ের চালে ঢাকা। স্টেজের দুধারে দুটি সুবিশাল কাঠের স্তম্ভ ছাদ ধরে রেখেছে। সিলিং-এ আঁকা নীল আকাশ, তাতে সাদা মেঘের ভেলা।